CELEX: C2007/042/71
Language: fi
Date: 2007-02-24 00:00:00
Title: Asia T-411/06: Kanne 22.12.2006 — SO.GE.L.M.A. v. EAR

24.2.2007   
            
            
               FI
            
            
               Euroopan unionin virallinen lehti
            
            
               C 42/40
            
         Kanne 22.12.2006 — SO.GE.L.M.A. v. EAR
   (Asia T-411/06)
   (2007/C 42/71)
   Oikeudenkäyntikieli: italia
   Asianosaiset
   
      Kantaja: SO.GE.L.M.A. (Scandicci, Italia) (edustajat: asianajajat E. Cappelli, P. De Caterini, A. Bandini ja A. Gironi)
   
      Vastaaja: Euroopan jälleenrakennusvirasto (EAR)
   Vaatimukset
   
               —
            
            
               Euroopan jälleenrakennusviraston (EAR) päätösten kumoaminen; näillä päätöksillä peruttiin tarjouskilpailu, joka koski julkisia rakennusurakoita otsikolla ”vapaan laivaliikenteen palauttaminen (räjähtämättömien ammusten poistaminen sisävesiliikenteen reiteiltä, Serbian tasavalta, Serbia ja Montenegro)” (julkaisunumero Europe Aid/120694/D/W/YU, hanke nro 05SER01 04 01), ja uuden tarjouskilpailun järjestämistä; nämä päätökset annettiin tiedoksi 9.10.2006 päivätyllä EAR:n kirjeellä (rekisterinro D(06)DG/MIL/EP2715) ja 14.12.2006 päivätyllä EAR:n kirjeellä (rekisterinro DG/mie/3313); kaikkien muiden edeltävien, rinnakkaisten tai liitännäisten toimenpiteiden kumoaminen, mukaan lukien päätös kantajan poissulkemisesta, ja joka tapauksessa Euroopan jälleenrakennusviraston velvoittaminen maksamaan kantajalle vahingonkorvausta kanteessa ilmoitetuin tavoin
            
         
               —
            
            
               vastaajan velvoittaminen korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Nyt esillä olevassa asiassa kyseessä olevan tarjouskilpailumenettelyn kohteena oli julkinen rakennusurakka, joka sisälsi NATOn vuonna 1999 suorittamista ilmapommituksista peräisin olevien räjähtämättömien ammusten paikallistamisen ja poistamisen Danube- ja Sava -jokien avaamiseksi uudelleen sisävesiliikenteelle.
   Sen jälkeen, kun kantajan tarjous oli katsottu edullisimmaksi, se sai ensimmäisen selvityspyynnön, johon se vastasi asetetussa ajassa. Erityisesti se toimitti täsmällisiä perusteluja vedenalaisen etsintäryhmän päällikön ominaisuudessa esiintyvän henkilön läsnäololle; tämä henkilö oli erittäin pätevä, mutta hänen ammattikokemuksensa alitti kilpailuilmoituksessa vaaditun kokemuksen.
   Sen jälkeen, kun kantaja oli ollut yhteydessä Euroopan jälleenrakennusvirastoa kyseessä olevassa tarjouskilpailussa neuvovaan yhtiöön, minkä perusteella oli syytä toivoa positiivista jatkoa menettelylle, kantajalle ilmoitettiin myöhemmin hankintamenettelyn peruuttamisesta teknisesti asianmukaisten tarjousten puuttumisen ja uuden tarjouskilpailuaikeen vuoksi.
   Kantaja vetoaa vaatimustensa tueksi julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31.3.2004 annetun Euroopan parlamentin ja neuvoston direktiivin 2004/18/EY (1) 41 artiklan rikkomiseen, ja yleisemmin niihin periaatteisiin, joihin julkisia hankintamenettelyjä koskevat yhteisön säännöt perustuvat, siltä osin kuin kyseessä olevan menettelyn peruuttaminen johtui harkitsemattomasta valinnasta, joka oli suoritettu arvioimatta huolellisesti suojeltavana olevaa yleistä etua. Toiseksi kantaja vetoaa myös perusteluvelvollisuuden laiminlyöntiin.
   
      (1)  EYVL L 134, 30.4.2004, s. 114.